ऐतिहासिक प्रदर्शनको लक्ष्य
दक्षिण एसियाली जुडो च्याम्पियनसिपको इतिहासमा नेपालले अहिलेसम्म तीन स्वर्ण पदक हासिल गरेको छ । आफ्नै भूमिमा शनिबार सुरु हुने च्याम्पियनसिपको आठौं संस्करणमा नेपालले कम्तीमा ५ स्वर्ण पदक जित्ने दाबी गरिएको छ । नेपालको स्वर्ण जित्ने सम्भावनाका मुख्य आधार टोलीका प्रतिभावान खेलाडीको उदय र राम्रो तयारी हो ।
काठमाडौँ — दक्षिण एसियाली जुडो च्याम्पियनसिपको इतिहासमा नेपालले अहिलेसम्म तीन स्वर्ण पदक हासिल गरेको छ । आफ्नै भूमिमा शनिबार सुरु हुने च्याम्पियनसिपको आठौं संस्करणमा नेपालले कम्तीमा ५ स्वर्ण पदक जित्ने दाबी गरिएको छ । नेपालको स्वर्ण जित्ने सम्भावनाका मुख्य आधार टोलीका प्रतिभावान खेलाडीको उदय र राम्रो तयारी हो ।नेपाली टोली तीन महिनायता प्रशिक्षणमा व्यस्त छ । राष्ट्रिय खेलकुद परिषद् (राखेप) ले माघ पहिलो साता थालेको राष्ट्रिय टोली तयारीदेखि सुरु भएको प्रशिक्षण लगातार जारी छ । अन्तर्राष्ट्रिय जुडो फेडेरेसनले १८ औं एसियाली खेलकुद र १३ औं दक्षिण एसियाली खेलकुद (साग) को तयारीका लागि जनवरीबाट एक वर्षका लागि विदेशी प्रशिक्षक उपलब्ध गराएको छ । रोमानियाका डान टेलेर्काले पछिल्लो तीन महिना नेपाली प्रशिक्षण टोलीसँग समन्वय गर्दै राष्ट्रिय टोलीको प्रशिक्षण सम्हालिरहेका छन् ।नेपाली टोलीका मुख्य प्रशिक्षक वीरेन्द्र रञ्जित प्राविधिक रूपमा आफ्ना खेलाडी अब्बल रहेकाले नेपालले ऐतिहासिक सफलता हात पार्नेमा विश्वस्त छन् । ‘हाम्रो तयारी निकै राम्रो चलिरहेको छ । विदेशी प्रशिक्षकले प्राविधिक पक्षमा टोलीलाई अब्बल बनाउन जोड दिइरहनुभएको छ । विदेशी प्रशिक्षकको उपस्थितिले खेलाडीको मनोबल बढेको अनुभव गरेको छु,’ रञ्जितले भने । उनका अनुसार नेपाली टोलीले कम्तीमा ५ स्वर्ण पदक हात पर्ने बताए । ‘हामीले यसअघि कहिल्यै यति धेरै पदक ल्याउने अपेक्षा राखेका थिएनौं । प्रशिक्षक टेलेर्काले यसअघि ६ महिना भारतमा प्रशिक्षण दिनुभएको थियो । उहाँका अनुसार नेपाली खेलाडी भारतीयभन्दा प्राविधिक रूपमा अब्बल छन्,’ प्रशिक्षक रञ्जितले थपे ।ओलम्पियन फुपुल्हामु खत्री र मनीता श्रेष्ठ प्रधानबाट शतप्रतिशत स्वर्ण पदक आस गरिएको छ । फुपूले ओलम्पिकमा सहभागिता जनाउनुअघि १२ औं सागमा स्वर्ण जितेकी थिइन् । सागकी रजतधारी मनीताले जुनियर एसियाली च्याम्पियनसिपमा भारत, उज्वेकिस्तान र किर्गिस्तानलाई पराजित गर्दै कांस्य जितेकी थिइन् । राष्ट्रिय स्तरमा दुवै खेलाडी अपराजित रहेको धेरै वर्ष भइसक्यो । अन्य खेलाडीबाट पनि स्वर्ण आशा गरिएको छ ।फुपू विदेशी प्रशिक्षकको आगमनसँगै फरक किसिमको प्रशिक्षण भइरहेको सुनाउँछिन् । ‘नेपाली प्रशिक्षकहरूले इन्डुरेन्स र पावरमा ध्यान दिनुभएको छ भने विदेशीले रणनीतिक हिसाबमा हामीलाई विशेष ध्यान दिनुभएको छ । प्राविधिक रूपमा हामीले कुन बेला कस्तो टेक्निक लगाउने भन्नेबारे विशेष ध्यान दिइएको छ । यसले हामीलाई राम्रो प्रदर्शन गर्न सहयोग पुग्छ,’ उनले भनिन् ।विगतका अन्तर्राष्ट्रिय प्रतियोगितामा जस्तो कडा प्रशिक्षण नभए पनि सक्दो राम्रो प्रदर्शन गर्ने फुपूले बताइन् । ‘मैले आफ्नो प्रदर्शनमा सुधार ल्याउने लक्ष्य लिएर उत्रने छु । पदक जित्ने लक्ष्यभन्दा प्रत्येक खेल जित्ने लक्ष्यमा अगाडि बढ्नुपर्छ । सुरुदेखि पदकको दबाब राख्दा नतिजामा असर पर्न सक्छ,’ घरेलु प्रतियोगितामा लगातार उपाधि जितिरहेकी फुपूले सुनाइन् ।यता सानै उमेरमै ठूला सफलता हात परिरहेकी मनीता पदक जित्ने लक्ष्य पूरा गर्न राम्रो प्रदर्शन गर्नुपर्ने बताउँछिन् । ‘सबैले मबाट पदक आस राख्नुभएको छ । त्यसका लागि मैले राम्रो प्रदर्शन गर्नुपर्छ र प्रयास त्यही हुनेछ । भारतीय खेलाडीसँगको प्रतिस्पर्धा सधैं कठिन हुने गर्छ । पछिल्लोपटक मैले उनीहरूलाई हराएको थिएँ र यसपालि त्यसैलाई निरन्तरता दिने प्रयासमा छु,’ उनले भनिन् ।तीनदिने प्रतियोगितामा नेपालबाट १८ महिला र १८ पुरुष खेलाडीले भाग लिँदै छन् । महिलातर्फ ७ र पुरुषतर्फ ७ तौल समूहमा प्रतिस्पर्धा हुनेछ । नेपालबाहेक प्रतियोगितामा भारतबाट १४, पाकिस्तानबाट १७, श्रीलंकाबाट १४, बंगलादेशबाट १६ र भुटानबाट ५ खेलाडीले सहभागिता जनाउँदै छन् । प्रतियोगितामा एकलतर्फ ७–७ स्वर्ण र टिम इभेन्टतर्फ १–१ स्वर्णका लागि प्रतिस्पर्धा हुँदै छ ।